
	minősített többség

Minősített többség esetén jogalap:
	Mötv. 42. § 1. pontja és 50. §-a

	Határozatot kapja: 
· Önkormányzati Iroda – 2 példány
· Városfejlesztési és –üzemeltetési Iroda – 2 példány
· MÓRHŐ Kft. – 1 pld.




Az előterjesztést véleményező bizottságok:

	☒ Településfejlesztési Bizottság
	☐ Szociális és Egészségügyi Bizottság

ELŐZETES HATÁSVIZSGÁLAT
a Mór Városi Önkormányzat Képviselő-testületének a távhőszolgáltatásról, a távhőszolgáltatási díjak megállapításáról és a díjalkalmazás feltételeiről szóló 18/2017. (V. 3.) önkormányzati rendelet módosításához


	1. társadalmi hatásai:
	A rendeletmódosítás következtében a felhasználóknak adatszolgáltatási kötelezettsége keletkezik a távhőszolgáltató felé, és amennyiben a jogszabályi feltételek fennállnak a felméréseket és beruházásokat a költségek viselésével el kell végeztetniük.

	2. gazdasági hatásai:
	Az energiafelhasználás és ezáltal az energiaköltségek hosszabb távon csökkenhetnek.

	3. költségvetési hatásai:
	Az önkormányzati tulajdonú lakások esetében a szükséges műszaki felmérések és beruházások költségei növekedhetnek.

	3.1. az intézkedés költségvetési egyenlegrontó hatása:
	

	3.2. az intézkedés egyenlegrontó hatásának fedezete a költségvetésben:
	

	3.3. az intézkedési költségvetési egyenlegjavító hatása:
	

	3.4. az intézkedés egyenlegjavító hatásának figyelembevétele a költségvetésben:
	

	3.5. teljes hatás:
	

	3.6. teljes hatás az elfogadott költségvetéshez képest:
	

	4. környezeti következményei:
	nincs

	5. egészségi következményei:
	nincs

	6. adminisztratív terheket befolyásoló hatásai:
	nincs

	7. jogszabály megalkotásának szükségessége, a jogalkotás elmaradásának várható következménye:
	A rendeletmódosítás a magasabb szintű jogszabályokkal való összhang megteremtése érdekében szükséges.

	8. a jogszabály alkalmazásához szükséges személyi, szervezeti, tárgyi és pénzügyi feltételek:
	biztosítottak

	9. egyéb:
	nincs





JAVASLAT 
a távhőszolgáltatásról, a távhőszolgáltatási díjak megállapításáról és a díjalkalmazás feltételeiről szóló rendelet módosítása TÁRGYÁBAN

INDOKOLÁS

Mór városban a távhőszolgáltatás rendjét Mór Városi Önkormányzat Képviselő-testületének a távhőszolgáltatásról, a távhőszolgáltatási díjak megállapításáról és a díjalkalmazás feltételeiről szóló 18/2017. (V. 3.) önkormányzati rendelet (a továbbiakban: Rendelet) szabályozza. A távhőszolgáltatással ellátott létesítmények távhőellátását Mór Városi Önkormányzat a Móri Hőtermelő- és Szolgáltató Kft. (8060 Mór, Dózsa Gy. u. 22/A.) útján végzi.

Az önkormányzati rendeletalkotásra felhatalmazást adó, a távhőszolgáltatásról szóló 2005. évi XVIII. törvény (a továbbiakban: Tszt.), valamint a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII. 15.) Korm. rendelet (a továbbiakban: Vhr.) szabályai az Európai Unió energiahatékonyságról szóló irányelvei rendelkezéseinek végrehajtása érdekében 2023. év végén lényegesen megváltoztak. A Tszt. 3. §-ában új fogalomként jelent meg a „fűtés egyedi szabályozhatósága”, melynek értelmében a felhasználási hely fűtése egyedileg szabályozható, ha – a közös használatú épületrészek kivételével – az egyes épületrészek hőleadó készülékei egyedileg rendelkeznek a hőleadásuk – más épületrészek hőleadó készülékei hőleadásának akadályozása nélküli – befolyásolására szolgáló szerelvénnyel. A Tszt.-ben rögzítésre került, hogy a távhőszolgáltatással ellátott lakóépületek és vegyes célra használt épületek esetén – a közös használatban lévő épületrészek kivételével – kötelező a fűtési költségmegosztó felszerelése az egyes hőleadó készülékekre, ha az műszakilag megvalósítható és a lehetséges energiamegtakarítással való arányosság tekintetében költséghatékony. Ehhez kapcsolódóan szabályoz a Vhr. 17/C. §-a, miszerint a felhasználó köteles gondoskodni a közös használatú épületrészek kivételével az épületrészekben az elfogyasztott fűtési célú távhő elszámolása érdekében hiteles fűtési hőfogyasztás-mérő, valamint – ha használati meleg víz biztosítására is sor kerül – a használati meleg víz elszámolása érdekében hiteles fűtési hőfogyasztás-mérő és használati meleg víz vízmennyiség-mérő felszereléséről
a) új csatlakozás esetén, ha az új épületben kerül kialakításra; vagy
b) meglévő épület esetén, ha az épületrészenkénti hiteles mérés utólagos kialakítása műszakilag megvalósítható és költséghatékony.
A rendelkezések értelmében a felhasználóknak kötelezővé vált a fűtési költségmegosztó felszerelése, ha új, távhővel ellátott épület létesül, továbbá, ha a meglévő épületben a külön mérés utólagos kialakítása műszakilag megvalósítható és költséghatékony. A Vhr. meghatároz olyan körülményeket, melyek fennállása esetén eleve műszakilag nem megvalósíthatónak kell tekinteni a meglévő rendszert, pl. ha a felhasználási hely meglévő hőellátó rendszerének olyan átalakítására lenne szükség, amely csökkenti az egyes épületrészek megközelítésére, elhagyására rendelkezésre álló teret, épületstatikai szempontból nem megengedett vagy az épületrészekben kialakított lakótér olyan mértékű megváltoztatásával jár, amely jelentősen hátrányosan befolyásolja a lakótér rendeltetésszerű használatát. Másrészt meghatározza, hogy a fűtési célú távhőfelhasználás épületrészenkénti hiteles mérés utólagos kialakításának költséghatékonyságát a 8. melléklet szerint elvégzett költséghatékonysági vizsgálat alapján kell megállapítani. A Vhr. 17/C. § (1c) bekezdése szerint a meglévő fűtési költségmegosztó hiteles fűtési hőmennyiségmérőre történő cseréje nem tekinthető költséghatékonynak.

A Tszt. 43. § (5b) bekezdése szerinti kötelezettséget a felhasználóknak a Tszt. 59/C. § alapján legkésőbb 2027. január 1-jéig kell teljesíteni. A Tszt. a jegyző feladataként rögzíti a határidő lejártát követően a felhasználók költségmegosztókra vonatkozó kötelezettségei teljesítésének ellenőrzését. A rendelet-tervezet 51/A. § (3) bekezdésében foglaltak szerint a felhasználóknak 2027. január 31-ig kell nyilatkozniuk a távhőszolgáltató felé a kötelezettség teljesítésével kapcsolatban. Ha a felhasználó a Vhr. 17/C. § (1d) bekezdésében előírt átalakítás (költségosztók felszerelése) mellőzéséről nyilatkozik, vagy a nyilatkozat megtételét elmulasztja, a jegyző a távhőszolgáltató közreműködésével megvizsgálja a Vhr. 17/E. § (3a) bekezdésben foglalt jogkövetkezmény alkalmazásának lehetőségét. Abban az esetben, ha a fűtési költségmegosztók alkalmazása költséghatékony megoldásnak minősül, mindaddig amíg a tulajdonosi közösség nem végezteti el az átalakítást az érintett felhasználási hely esetén az épületrészekre kiszámlázandó fűtési hőmennyiséget a felhasználási hely fajlagos fűtési hőfelhasználása 2,5-szeresének és az épületrészek fűtött légtérfogatának a szorzataként kell meghatározni. Mentesség csak azoknál a társasházaknál fordulhat elő, amelyek esetében a Tszt. és Vhr. előírásai szerint elvégzett költséghatékonysági vizsgálat alapján nem megvalósítható vagy nem költséghatékony az átalakítás, ezen társasházaknak mentességi nyilatkozatot kell beszerezniük.

A távhőszolgáltató MÓRHŐ Kft-től kapott információ szerint a Móron távhőenergiával fűtött 1202 lakásból 520 lakás már költségmegosztókkal felszerelt. A szolgáltató tájékoztatása szerint Mór városban olyan távhővel fűtött többlakásos lakóépület, melyben az épület fűtésrendszerének vagy magának az épületnek a kialakítása eleve kizárja a költségosztók felszerelését, nem épült. Tehát azon lakások esetében, melyekben még nem történt meg a költségmegosztók felszerelése, a felhasználóknak költséghatékonysági vizsgálatot kell végeztetni és annak eredménye szerint kell a törvényi kötelezettséget teljesíteni.

A Tszt. és a Vhr. szabályaival való összhang megteremtése érdekében a Rendeletet módosítani szükséges, mely során - a Tszt. 6. § (2) bekezdés j) pontja és 60. § (3) bekezdése felhatalmazása alapján - meg kell állapítani - a Vhr. általános előírásainak figyelembevételével – a fűtési költségmegosztó felszerelésének műszaki megvalósíthatósági és költséghatékonysági egyedi szempontjait, ütemezését és egyéb feltételeit. Továbbá indokolt a távhőszolgáltató egyéb módosítási javaslatait is figyelembe venni. Mindezek alapján a rendelet módosítását a MÓRHŐ Kft-vel egyeztetve előkészítettük. A rendelet módosítás tervezete a fentieken túl nem érdemi, szerkesztési pontosításokat is tartalmaz (1. §, 2. §, 5. §, 6. §, 8. §, 9. §, 10. §, 11. §, 13. §, 14. §).

A Tszt. 10. § a) pontja alapján az önkormányzat jegyzője megküldi előzetes véleményezésre a fogyasztóvédelmi hatóságnak és a felhasználói érdek-képviseleteknek a távhőszolgáltatást érintő képviselő-testületi előterjesztések tervezetét.
A Fejér Vármegyei Kormányhivatal Közlekedési, Műszaki Engedélyezési, Mérésügyi és Fogyasztóvédelmi Főosztály Fogyasztóvédelmi Osztálya (a továbbiakban: Kormányhivatal), továbbá a Fogyasztóvédelmi Egyesületek Országos Szövetsége (1191 Budapest, Üllői út 178.) részére a módosítási javaslat a jogszabályi előírásoknak megfelelően megküldésre került. Vélemény csak a Kormányhivataltól érkezett, mely figyelembevételre és az előterjesztés mellékleteként csatolásra került.


A Pénzügyi Bizottság és a Településfejlesztési Bizottság véleményét a Képviselő-testület ülésén ismerteti.

A fentiekre tekintettel az alábbi rendelet-tervezetet terjesztem a T. Képviselő-testület elé:

RENDELET-TERVEZET

Mór Városi Önkormányzat Képviselő-testületének
27/2026. (X.5.) önkormányzati rendelete
a távhőszolgáltatásról, a távhőszolgáltatási díjak megállapításáról és a díjalkalmazás feltételeiről szóló 18/2017. (V. 3.) önkormányzati rendelet módosításáról

[1] E rendelet célja a távhőszolgáltatásról szóló 2005. évi XVIII. törvény és a végrehajtásáról szóló Korm. rendelet módosításának megfelelően a távhőszolgáltatással ellátott lakóépületek és vegyes célra használt épületek esetén 2027. január 1-jéig kötelezően teljesítendő fűtési költségmegosztó felszerelés műszaki megvalósíthatósági és költséghatékonysági egyedi szempontjainak meghatározása.
[2] Mór Városi Önkormányzat Képviselő-testülete a távhőszolgáltatásról szóló 2005. évi XVIII. törvény 60. § (3) bekezdésben kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 20. pontjában meghatározott feladatkörében eljárva, a távhőszolgáltatásról szóló 2005. évi XVIII. törvény 10. § a) pontjában biztosított véleményezési jogkörében eljáró Fejér Vármegyei Kormányhivatal Közlekedési, Műszaki Engedélyezési, Mérésügyi és Fogyasztóvédelmi Főosztály Fogyasztóvédelmi Osztálya, továbbá az Országos Fogyasztóvédelmi Egyesület és Lakástulajdonosok Országos Érdekvédelmi Szervezete, valamint Mór Városi Önkormányzat Képviselő-testületének az önkormányzat szervezeti és működési szabályzatáról szóló 5/2015. (IV.1.) önkormányzati rendelete 30. § (4) bekezdésében biztosított véleményezési jogkörében eljáró Pénzügyi Bizottság és Településfejlesztési Bizottság véleményének kikérésével a következőket rendeli el: 
1. §
Mór Városi Önkormányzat Képviselő-testületének a távhőszolgáltatásról, a távhőszolgáltatási díjak megállapításáról és a díjalkalmazás feltételeiről szóló 18/2017. (V. 3.) önkormányzati rendelete (a továbbiakban: rendelet) 2. §-a helyébe a következő rendelkezés lép:
„2. §
E rendelet alkalmazásában:
1.	díjfizető: a távhőszolgáltatásról szóló törvényben meghatározott díjfizető;
2.	egyéb felhasználó: a távhőszolgáltatásról szóló törvényben meghatározott egyéb felhasználó;
3.	elszámolási időszak: a távhőszolgáltatásról szóló törvény végrehajtásáról szóló kormányrendeletben meghatározott elszámolási időszak,
4.	épületrész: a távhőszolgáltatásról szóló törvényben meghatározott épületrész;
5.	felhasználási hely: a távhőszolgáltatásról szóló törvényben meghatározott felhasználási hely;
6.	felhasználó: a távhőszolgáltatásról szóló törvényben meghatározott felhasználó;
7.	felhasználói berendezés: a távhőszolgáltatásról szóló törvényben meghatározott felhasználói berendezés;
8.	felhasználói hőközpont: a távhőszolgáltatásról szóló törvényben meghatározott felhasználói hőközpont;
9.	felhasználói vezetékhálózat: a távhőszolgáltatásról szóló törvény végrehajtásáról szóló kormányrendeletben meghatározott felhasználói vezetékhálózat;
10.	fűtési idény: minden év október 15. napja és a következő év április 15. napja közötti időszak;
11.	fűtési időszak: a távhőszolgáltatásról szóló törvény végrehajtásáról szóló kormányrendeletben meghatározott fűtési időszak;
12.	költségmegosztó: a távhőszolgáltatásról szóló törvény végrehajtásáról szóló kormányrendeletben meghatározott költségmegosztó;
13.	külön kezelt intézmény: a távhőszolgáltatásról szóló törvényben meghatározott külön kezelt intézmény;
14.	lakossági felhasználó: a távhőszolgáltatásról szóló törvényben meghatározott lakossági felhasználó;
15.	fűtött légtérfogat: a felhasználási hely, épületrészenként történő díjmegosztás esetén a felhasználási hely épületrészeinek a szerkezeti falsíkok által határolt alapterületének és belmagasságának szorzata, m³-ben kifejezve;
16.	szabálytalan vételezés: a távhőszolgáltatásról szóló törvényben meghatározott szabálytalan vételezés;
17.	szolgáltatói berendezés: a távhőszolgáltatásról szóló törvényben meghatározott szolgáltatói berendezés;
18.	szolgáltatói hőközpont: a távhőszolgáltatásról szóló törvényben meghatározott szolgáltatói hőközpont.”
2. §
A rendelet 8. § (3) bekezdése helyébe a következő rendelkezés lép:
„(3) Amennyiben a távhődíjak kiegyenlítése külön-külön épületrészenként történik, akkor felhasználó vagy díjfizető változás esetén a díj megosztására és kiegyenlítésére vonatkozó, felhasználó és szolgáltató között létrejött megállapodás az új felhasználóra vagy díjfizetőre is vonatkozik mindaddig, amíg azt a felek nem módosítják.”
3. §
A rendelet 15. §-a helyébe a következő rendelkezés lép:
„15. §
A szolgáltatott hőmennyiség mérésére kizárólag EU-MID hitelesítéssel rendelkező, vagy a mérésügyi hatóság által hitelesített mérőberendezés alkalmazható. A hőmennyiségmérő üzemben tartásáról és hitelesítéséről a hőmennyiségmérő tulajdonosa köteles gondoskodni. A hőmennyiségmérő hitelességének ellenőrzésére mind a szolgáltató, mind a felhasználó jogosult.”
4. §
A rendelet 6. alcíme a következő 15/A. §-sal egészül ki:
„15/A. §
(1) A felhasználó 2026. december 31-ig köteles bejelenteni a távhőszolgáltatónak azt, ha a felhasználási helyen a közös használatú épületrészek kivételével valamennyi épületrész rendelkezik az elfogyasztott fűtési célú távhő felosztása érdekében a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII.15.) Korm.rendelet (a továbbiakban: Vhr.) 17/A. § 4. pontja szerinti fűtési költségmegosztóval.
(2) A felhasználó az (1) bekezdésben foglalt bejelentést abban az esetben is köteles megtenni, ha a távhőszolgáltatóval nem költségmegosztó alkalmazásával számított arány szerinti díjmegosztásra vonatkozóan áll szerződésben.”
5. §
A rendelet 16. § (1) bekezdése helyébe a következő rendelkezés lép:
„(1) A távhőszolgáltatás szüneteltetésére kizárólag a távhőszolgáltatásról szóló 2005. évi XVIII. törvényben (a továbbiakban: Tszt.) és a Vhr.-ben rögzített esetekben és feltételekkel kerülhet sor.”
6. §
(1) A rendelet 18. § (1) bekezdése helyébe a következő rendelkezés lép:
„(1) A távhőszolgáltató a Tszt. 41. § (1) bekezdésében foglalt esetekben a Tszt.-ben és a Vhr.-ben foglaltak szerint jogosult a távhőszolgáltatást korlátozni. A korlátozás elrendeléséről, a korlátozás fázisáról, fokozatáról és a korlátozás kezdő időpontjáról és később a korlátozás feloldásáról a távhőszolgáltató köteles a honlapon történő közzététellel és lehetőségekhez mérten írásban értesíteni a felhasználókat és az Önkormányzatot.”
(2) A rendelet 18. § (3) bekezdése helyébe a következő rendelkezés lép:
„(3) Amennyiben az szükséges, a szolgáltató hírközlő eszközön keresztül köteles felhívni a felhasználókat a távhő fogyasztás csökkentésére.”
7. §
A rendelet 19. §-a helyébe a következő rendelkezés lép:
„19. §
A távhőszolgáltatás korlátozásának elrendelése két fázisban, a fázison belül több fokozatban történhet, az alábbiak szerint:
a)	I. fázis:
aa)	1. fokozat: a felhasználók által igényelt távhőellátáshoz képest a szolgáltatott hőmennyiség 10 %-os csökkentése,
ab)	2. fokozat: a felhasználók önkéntes távhőfogyasztás csökkentésre történő felkérése a médián keresztül,
b)	II. fázis:
ba)	1. fokozat: az alternatív hőforrással rendelkező egyéb felhasználók távhőszolgáltatással történő ellátásának 100 %-os csökkentése és a földgázellátás biztonságának megőrzését szolgáló intézkedésekről szóló 399/2023. (VIII.24.) Korm. rendelet (a továbbiakban: Korm. rendelet) 13. § (2) bekezdés c) és e) pontjában meghatározott felhasználók kivételével az egyéb felhasználók használati melegvíz-szolgáltatással történő ellátásának szüneteltetése,
bb)	2. fokozat: a Korm. rendelet 13. § (2) bekezdés c) és e) pontjában meghatározott felhasználók kivételével az egyéb felhasználók által igényelt fűtési célú hőmennyiséghez képest a szolgáltatott hőmennyiség legfeljebb 80 %-os csökkentése, azaz temperálása,
bc)	3. fokozat: a használati melegvíz-szolgáltatás szüneteltetése a lakossági felhasználóknál,
bd)	4. fokozat: a lakossági felhasználók által igényelt fűtési célú hőmennyiséghez képest a szolgáltatott hőmennyiség legfeljebb 80 %-os csökkentése, azaz temperálása,
be)	5. fokozat: a Korm. rendelet 13. § (2) bekezdés c) és e) pontjában meghatározott felhasználók kivételével a teljes felhasználói korlátozás.”
8. §
A rendelet 23. §-a helyébe a következő rendelkezés lép:
„23. §
A távhőszolgáltatás felfüggesztésére a Vhr.-ben meghatározott feltételekkel abban az esetben is sor kerülhet, amennyiben a felhasználó más felhasználó vételezését zavarja, vagy vételezésével veszélyhelyzetet teremt.”
9. §
A rendelet 34. § (3) bekezdése helyébe a következő rendelkezés lép:
„(3) Paneles építési technológiával készült épületek esetén a belméretek meghatározása a típustervek adatainak figyelembevételével történik. Új építésű épületek esetén a belméretek meghatározásánál az építési tervek adatait kell alapul venni.”
10. §
A rendelet 36. § c) pontja helyébe a következő rendelkezés lép:
(Az alapdíj abban az esetben is megfizetendő, amennyiben)
„c)	az általános közszolgáltatási szerződés felmondása esetén a felmondási idő lejárt, azonban a felhasználó vagy a díjfizető a Tszt.-ben meghatározott feltételeket nem teljesítette és ennek tényét a távhőszolgáltatónak írásban nem jelentette be.”
11. §
A rendelet 41. §-a helyébe a következő rendelkezés lép:
„41. §
A Tszt. által meghatározott esetekben pótdíj fizetendő.”
12. §
A rendelet 44. §-a helyébe a következő rendelkezés lép:
„44. §
(1) A távhőszolgáltatási díjat
a)	a felhasználó vagy
b)	a díjfizető
köteles megfizetni a távhőszolgáltató által kiállított számlának megfelelő módon és a számlán megjelölt határidőben.
(2) Amennyiben a költségmegosztó funkciót a Vhr. 17/A. § 4. pont c) alpontja szerinti költségmegosztó látja el, a hőközponti hőmennyiségmérőn mért felhasználás díja és az épületrészenkénti költségmegosztók szerinti felhasználások összesített díja közötti különbözet tekintetében a távhővel ellátott lakóépület vagy vegyes célra használt épület tulajdonosi közössége (a társasház, a lakásszövetkezet, vagy a Polgári Törvénykönyv szerinti közös tulajdon esetén a tulajdonostársak) a díjfizető.”
13. §
A rendelet 47. §-a helyébe a következő rendelkezés lép:
„47. §
A felhasználó vagy a díjfizető az egy évre számított alapdíj 1/12-ed részének megfelelő összeget a tárgyhónapban kiállított számlán feltüntetett fizetési határidőn belül köteles megfizetni.”
14. §
A rendelet 51. § (2) bekezdése helyébe a következő rendelkezés lép:
„(2) Amennyiben éves elszámolás esetén a felhasználó vagy a díjfizető által teljesített befizetések összege az éves elszámoláskor nem egyezik meg a hőközponti hőmennyiségmérőn mért távhőmennyiség hődíjával, a távhőszolgáltató az elszámolási különbözetet a felhasználónak vagy díjfizetőnek pótlólagosan számlázza vagy írja jóvá.”
15. §
A rendelet 18. alcíme a következő 51/A. §-sal egészül ki:
„51/A. §
(1) Azok a felhasználók, akiknél a felhasználási hely épületrészei - a távhőszolgáltató rendelkezésére álló információk szerint - nem rendelkeznek fűtési költségmegosztóval, a Vhr. 17/C. § (1c) bekezdésében rögzített határidőben, de legkésőbb 2027. január 31-ig kötelesek nyilatkozni a távhőszolgáltatónak a Vhr. 17/C. § (1a) bekezdésében előírt átalakítás megvalósításáról, illetve annak mellőzése esetén a Vhr. 17/C. § (1d) bekezdésben előírt átalakítás megvalósításáról vagy annak mellőzéséről.
(2) Az (1) bekezdés szerinti bármely átalakítás megvalósítása esetén a felhasználók a bejelentés megtételét követő első fűtési idénytől, de legkésőbb a 2027. október 15-től induló fűtési idénytől kezdődően - a Vhr. vonatkozó rendelkezéseire is figyelemmel - a fűtési költségmegosztó alapján havonta kiszámított arányok szerinti díjmegosztásra kötelesek áttérni.
(3) Ha a felhasználó az (1) bekezdés szerint a Vhr. 17/C. § (1d) bekezdésében előírt átalakítás mellőzéséről nyilatkozik, vagy a nyilatkozat megtételét elmulasztja, a jegyző a távhőszolgáltató adatszolgáltatása alapján, a távhőszolgáltató közreműködésével megvizsgálja a Vhr. 17/E. § (3a) bekezdésben foglalt jogkövetkezmény alkalmazásának lehetőségét. Amennyiben a jegyző megállapítja, hogy a felhasználó a Tszt. 43. § (5b) bekezdése szerinti kötelezettséget a Tszt. 59/C. §-ban meghatározott határidőn belül nem teljesítette és a kötelezettség alóli mentessége nem igazolt, megállapítja a Vhr. 17/E. § (3a) bekezdésben foglalt jogkövetkezmény felhasználóval szembeni alkalmazását, és szükség szerint felhívja a felhasználót a költséghatékonysági vizsgálat elvégeztetésére.
(4) A Vhr. 8. melléklete szerinti „Megtakarítási arány (E)” értéke: 0,1.
(5) E rendeletnek történő megfelelést a jegyző a távhőszolgáltató adatszolgáltatása alapján, a távhőszolgáltató közreműködésével ellenőrzi, és dönt a Vhr.-ben foglalt jogkövetkezmények alkalmazásáról.”
16. §
A rendelet 52. és 53. §-a helyébe a következő rendelkezések lépnek:
„52. §
(1) A fűtési célú távhőszolgáltatás hődíját
a)	a felhasználási hely épületrészeiben elhelyezett fűtési költségmegosztók adatai, vagy
b)	fűtési költségmegosztók alkalmazásának hiányában a felhasználási hely épületrészeinek légtérfogata
alapján kell a díjfizetők között megosztani.
(2) A vízfelmelegítés-szolgáltatás
a)	alapdíját a felhasználási hely épületrészeinek légtérfogata alapján arányosan felosztva,
b)	hődíját a 39. § (1) és (4) bekezdése alapján
kell a díjfizetők részére meghatározni.
(3) Szolgáltatói hőközpontból történő hőellátás esetén a felhasználók a felhasználói hőelosztóban vagy az épület főelzárója után mellékmérőt szereltethetnek fel az épületek távhőfelhasználási arányának megállapítása céljából.
(4) Amennyiben az egyes felhasználók által vételezett távhőmennyiség a (3) bekezdés szerint nem határozható meg, a felhasználóknak a hőfelhasználás arányának meghatározására vonatkozó eltérő megállapodása hiányában a távhőszolgáltató az egyes felhasználókra jutó távhőfelhasználás arányát
a)	fűtési célú távhőfelhasználás esetén a felhasználási helyek, illetve a felhasználási helyek épületrészeinek légtérfogata alapján,
b)	vízfelmelegítés-szolgáltatás esetén a felhasznált melegvíz-mennyiség alapján
kell megosztani a felhasználók és a díjfizetők között.
53. §
Épületrészenkénti díjmegosztás esetén a felhasználó minden számlázási időszakban köteles a távhőszolgáltató által meghatározott időpontig, írásban, a távhőszolgáltató által előírt formában bejelenteni a számla kiállításához szükséges adatokat. E kötelezettség elmulasztása esetén a távhőszolgáltató a felhasználói vagy a szolgáltatói hőközpontban elhelyezett hőmennyiségmérő által mért fogyasztás díját az 52. § (1) bekezdés b) pontja, az 52. § (2) bekezdés a) pontja, illetve az 52. § (4) bekezdése szerint osztja fel.”
17. §
A rendelet a következő 56/A. §-sal egészül ki:
„56/A. §
E rendeletnek a távhőszolgáltatásról, a távhőszolgáltatási díjak megállapításáról és a díjalkalmazás feltételeiről szóló 18/2017. (V. 3.) önkormányzati rendelet módosításáról szóló 27/2026. (X.5.) önkormányzati rendelettel (a továbbiakban: Mód.R.) megállapított 15. §-át, 15/A §-át, 19. §-át, 44. §-át, 51/A. §-át, 52. §-át és 53. §-át a Mód.R. hatálybalépésekor fennálló jogviszonyokra is alkalmazni kell.”
18. §
Hatályát veszti a rendelet
a)	7. §-a,
b)	20. és 21. §-a,
c)	54. §-a.
19. §
Ez a rendelet a kihirdetését követő 31. napon lép hatályba.

Mór, 2026.09.24.




	Fenyves Péter
							polgármester

